La Biblioteca organitza una tertúlia sobre l'escriptora valenciana Carmelina Sánchez-Cutillas
03 de setembre de 2020

La Biblioteca Municipal de l'Eliana ha organitzat una tertúlia literària, dilluns que ve 7 de setembre, entorn a la figura de l'escriptora valenciana Carmelina Sánchez-Cutillas amb motiu del seu nomenament com Escriptora de l’Any 2020 per l’Acadèmia Valenciana de la Llengua (AVL). Sánchez-Cutillas (Madrid, 1927-València, 2009), és considerada com la gran escriptora, investigadora i intel·lectual valenciana del segle XX.

En aquest context, durant el mes d'agost els elianers i elianeres que han volgut participar han recollit un exemplar d'una de les seues obres més conegudes, la novel·la ‘Matèria de Bretanya’, guanyadora del Premi Andròmina de narrativa en 1975, per a preparar la xarrada que tindrà lloc a les 19 hores a la sala Multiusos del Centre de Formació de Persones Adultes (EPA). La tertúlia estarà conduïda pel poeta i veí de l'Eliana, Antoni Ferrer.

L'autora va pertànyer a la generació del 50, al costat d'escriptors com ara Vicent Andrés Estellés, Maria Beneyto o Joan Fuster. Poeta i novel·lista, va publicar també estudis sobre història i literatura medieval, tant en espanyol com en valencià.

El regidor de Biblioteca, Jorge Pérez Comeche, ha explicat que la intenció de l'Ajuntament és continuar celebrant activitats entorn de la commemoració d'aquesta dona rebel, que va trencar molts motles, per a divulgar i posar en valor la seua obra entre els veïns i veïnes de l'Eliana, sempre que l'evolució de la pandèmia ho permeta.